
Text rozhodnutia
Súd: Krajský súd Bratislava Spisová značka: 1S/58/2019 Identifikačné číslo súdneho spisu: 1019200410 Dátum vydania rozhodnutia: 25. 04. 2019 Meno a priezvisko sudcu, VSÚ: JUDr. Zuzana Mališová ECLI: ECLI:SK:KSBA:2019:1019200410.1 Uznesenie Krajský súd v Bratislave v právnej veci žalobcu: V. J., narodený XX.XX.XXXX, tohto času L. na výkon trestu odňatia slobody a L. na výkon väzby H., so sídlom Q. námestie 1, XXX XX H., proti žalovanému: Centrum právnej pomoci, kancelária Bratislava, so sídlom Námestie slobody 12, 810 05 Bratislava, v konaní o preskúmanie zákonnosti rozhodnutia žalovaného č. KaNR 9865/2019, r.z. 33386/2019 zo dňa 07.03.2019, takto r o z h o d o l : Krajský súd v Bratislave p o s t u p u j e vec Krajskému súdu v Trenčíne. o d ô v o d n e n i e : 1. Žalobou doručenou Krajskému súdu v Bratislave dňa 21.03.2019 sa žalobca domáhal preskúmania zákonnosti rozhodnutia žalovaného č. KaNR 9865/2019, r.z. 33386/2019 zo dňa 07.03.2019, ktorým mu nebola priznaná právna pomoc. 2. Podľa § 13 ods. 3 Správneho súdneho poriadku (ďalej len „SSP“), v konaní o správnej žalobe proti rozhodnutiam o poskytovaní právnej pomoci podľa osobitného predpisu, v konaniach podľa § 6 ods. 2 písm. c) a d) a na konanie o vykonateľnosti rozhodnutí cudzích orgánov verejnej správy je miestne príslušný krajský súd, v ktorého obvode má žalobca adresu trvalého pobytu, miesto podnikania alebo sídlo; ak takého súdu niet a žalobcom je fyzická osoba, je miestne príslušný krajský súd, v ktorého obvode sa fyzická osoba zdržuje. 3. Podľa § 18 ods. 2 SSP, ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. Nižší správny súd je postúpením veci vyšším správnym súdom viazaný. 4. V danom prípade ide o konanie o správnej žalobe proti rozhodnutiu žalovaného o nepriznaní právnej pomoci v zmysle zákona č. 327/2005 Z.z. o poskytovaní právnej pomoci osobám v materiálnej núdzi. Miestnu príslušnosť vo vzťahu k rozhodovaniu o takýchto žalobách upravuje § 13 ods. 3 SSP, kedy pri osobách v materiálnej núdzi je namieste uprednostniť im najbližší krajský súd, teda súd, v obvode ktorého sa fyzická osoba zdržuje. 5. Správny súd mal zo spisu zrejmé, že žalobca sa t.č. nachádza vo výkone trestu odňatia slobody v ÚVTOS a ÚVV H., ktorý sa nachádza v okrese I. a najbližším krajským súdom v tomto obvode je Krajský súd v Trenčíne. V zmysle uvedeného je teda miestne príslušným na rozhodovanie o podanej žalobe Krajský súd v Trenčíne, keďže v jeho obvode sa žalobca dlhodobo zdržuje. 6. Nakoľko v uvedenej veci bolo zistené, že Krajský súd v Bratislave nie je miestne príslušným na konanie v predmetnej veci, vec bude po právoplatnosti tohto uznesenia postúpená Krajskému súdu v Trenčíne. 7. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011 Z.z.). Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. d) SSP).

